51. schôdza NR SR - 8.deň - B. popoludní
Dátum: 2015-05-19
Poslanec: Krajcer, Daniel (-)
Druh vystúpenia: Vystúpenie v rozprave

151. Ďakujem pekne. Vážené dámy a páni, niekedy príde možno taká chvíľa, povedať si pravdu a ja to vnímam tak, že toto je príležitosť povedať si pravdu o slovenskej politike. To, čo sa deje okolo voľby šéfa NKÚ, považujem za hanbu celej slovenskej politiky, predovšetkým SMER-u, ale aj časti pravice. V prípade SMER-u je to evidentné. Tri roky odmietal zvoliť vhodného a kvalitného kandidáta na pozíciu, šiestu najvýznamnejšiu ústavnú pozíciu v tejto krajine. To je aká zodpovednosť za krajinu? To je podrývanie základov tejto štátnosti a ústavnosti. Za to nesiete zodpovednosť. Neurobili ste to napriek tomu, že boli navrhnutí vhodní kandidáti. Jedným z nich bol určite Kamil Krnáč, spoluautor najlepšieho protikorupčného programu, ale Krnáča by ste zvoliť nemohli, lebo sa kontroly bojíte. Zaradili ste teraz aktuálne voľbu šéfa NKÚ a opäť len preto, lebo ju svojím spôsobom zneužívate na prekrývanie kauzy Váhostav a možno aj veľmi zvláštnej privatizácie Telekomu. No a čo je ešte dôležitejšie, domnievam sa, že niekoľkomesačným nevyhlasovaním voľby šéfa NKÚ súčasné aj predchádzajúce vedenie Národnej rady porušilo zákon. Čo je vrchol, ak najvyšší predstavitelia zákonodarného zboru vedome porušujú zákon, lebo určite poznajú rokovací poriadok a vedia, čo sa v rokovacom poriadku píše. Tridsať dní pred uplynutím funkčného obdobia je zákonnou povinnosťou zabezpečiť zvolenie nového kandidáta. Rok sa nevyhlasovala voľba šéfa NKÚ? Ale nie je to len hanba SMER-u, aj keď najmä, ale treba povedať, že aj časti pravice. Spomínal som Kamila Krnáča. Bol to v roku 2012 jediný kandidát opozície a napriek tomu v jednej voľbe získal 63 hlasov a v druhej voľbe 53. Pýtam sa, kde bolo tých 14 hlasov. A pod jeho kandidatúru boli podpísaní predsedovia všetkých vtedajších opozičných klubov. Je to aj hanba časti pravice a tých poslancov alebo tých strán, ktoré si aj z tejto voľby urobili svoju hru. Možno čakali na to, že budú mať šancu navrhnúť svojho kandidáta, alebo tam bola nejaká iná dohoda v pozadí. Toto je vizitka slovenskej politiky. Takto to je? A čo sa deje teraz? Opozícia v podstate mala dve možnosti. Buď sa pokúsiť naozaj navrhnúť jedného vhodného kandidáta, ktorým Maroš Žilinka určite je, a postaviť sa zaňho a nastaviť SMER-u zrkadlo. SMER by ho nezvolil, špeciálneho prokurátora predsa za najvyššieho kontrolóra v tejto krajine, ktorý by mohol rozkrývať rôzne špinavosti a zlodejstvá, predsa SMER nemôže zvoliť. Ale pravica to nedokázala a navrhla ďalších dvoch kandidátov, ktorí ale nie sú opozičnými kandidátmi. Sú to kandidáti SMER-u. Považujem to za dôkaz, že tá hra na pravicu a ľavicu, dobrú a zlú je len hrou. Na Slovensku je len hrou. Nejde o žiadne hodnoty, ideológiu. Ak treba, tak sa v pozadí dokážu dohodnúť. Inak by nebolo možné, že predseda modrých navrhne kandidáta červených. Takto to je. Ak predseda pravicovej SDKÚ, symbol pravicovosti a úspešných reforiem v tejto krajine navrhne kandidáta Roberta Fica, tak treba povedať na rovinu, že pravica v takomto stave, v takejto kvalite a v takejto kondícii momentálne nemá na to, aby ponúkla alternatívu vláde SMER-u. To je tvrdá realita. Takto to jednoducho je, pretože tu chýba elementárna zodpovednosť jednotlivcov a možno aj niektorých strán. Tak ako zodpovednosť chýbala niektorým jednotlivcom v roku 2011 pri páde vlády Ivety Radičovej a z toho tieňa súčasná pravica do dnešného dňa nevyšla. A preto som presvedčený, že v tomto stave nemôže ponúknuť vhodnú alternatívu pre výmenu SMER-u. Pán Frešo, hovoria o vás, že ste hrobárom SDKÚ. Mŕtvolu treba pochovať, nie ju pitvať. Nechcite byť aj patológom SDKÚ. Polovica SDKÚ navrhuje jedného kandidáta v Národnej rade, polovica druhého. Toto je vizitka slovenskej pravice? Ja nechcem hľadať dôvody ani vás obviňovať z niečoho, možno sa ešte skúste zamyslieť a stiahnuť kandidatúru pána Mitríka. Veď vy sám dobre viete, že pán Mitrík je kandidátom Roberta Fica, lebo si ho želal, a myslím si, že ani pán Mitrík si to vzhľadom na svoj vek nezaslúži, aby sa ocitol v takejto hanbe. A ja si dokonca dovolím povedať, že, ako bývalý volič SDKÚ, si to nezaslúži ani vaša strana a tí členovia, ktorí v nej ešte ostali. Pretože ja vnímam naozaj SDKÚ ako stranu, ktorá bola garantom tých najdôležitejších reforiem v tejto krajine. V slovenskej občianskej koalícii sa chceme obrátiť aj na pána poslanca Kvasničku a na pána poslanca Kuffu, aby ste stiahli kandidatúru pani Crkoňovej napriek tomu, že ste o nej obaja hovorili, aký je vhodný kandidát. Štefan, ak by sa preukázalo, že pani Crkoňová vo vysokej verejnej funkcii, konkrétne vo funkcii vedúcej služobného úradu ministerstva školstva porušila zákon, stiahneš jej kandidatúru? A teraz apelujem na tvoje svedomie. (Reakcia z pléna.) Dozvieš sa. Pýtam sa ťa, ak sa potvrdí, že porušila zákon vo vysokej verejnej funkcii, stiahneš jej kandidatúru? Pretože to bude potom v súlade s tým, ako pôsobíš, a v rozpore s tým, čo si o nej hovoril, že je bezúhonný kandidát. Čiže moja otázka znie... Ešte raz, ak ti preukážem, že pani Crkoňová porušila vo významnej štátnej funkcii zákon, stiahneš jej kandidatúru? Pýtam sa ťa to. Ak si čestný človek, tak mi odpovieš. Áno alebo nie? (Prerušenie vystúpenia predsedajúcim.) Pellegrini, Peter, predseda NR SR 152. Nediskutujte, pán poslanec, prosím, s kolegom z pléna. (Reakcia z pléna.) Krajcer, Daniel, poslanec NR SR 153. Stačí kývnuť. Stačí kývnuť. (Reakcia z pléna.) Dá sa. Dá sa. (Prerušenie vystúpenia predsedajúcim.) Pellegrini, Peter, predseda NR SR 154. Naozaj nediskutujte navzájom. Krajcer, Daniel, poslanec NR SR 155. Stačí, stačí, stačí kývnuť, netreba hovoriť. Máš jednoduchú voľbu. Áno alebo nie. (Reakcia z pléna.) Dobre, čakám tvoju odpoveď vo faktickej poznámke. A teraz ti poviem, čoho sa dopustila. Nejde o žiadnu korupciu, ale ak to má byť bezúhonný kandidát, tak asi so mnou súhlasíš, že nie je možné akceptovať, že porušila zákon. Konkrétne ho porušila tým, že ako vedúca služobného úradu poverila zastupovaním Metodicko-pedagogického centra konkrétnu osobu na svoju vlastnú zodpovednosť, hoci toto oprávnenie má len minister. Odovzdávam ti dôkaz a očakávam od teba čestnú reakciu, pretože za takého človeka ťa vnímam. Preto si myslím, že či už pán Frešo, alebo vy dvaja naivní, ako vás volám, lebo si nemyslím, že za vaším prístupom je nejaká korupcia, máte ešte šancu zmeniť tú hanbu, ktorá opäť sa spája s voľbou šéfa NKÚ. Dajme príležitosť jednému kandidátovi a nastavme zrkadlo SMER-u a bude to zodpovednosť SMER-u, čo urobí. Takže, Štefan, očakávam tvoju odpoveď. A priznám sa, že my sme vyzvali kolegov alebo požiadali a navrhli kolegom z KDH, aby zvážili v takejto situácii kandidatúru pána Žilinku. Rozhodli sa, že pôjdu ďalej s touto kandidatúrou, my štyria zo SKOK-u sme dali svoje podpisy, podporili sme kandidatúru pána Žilinku, pretože ako osoba je vhodný kandidát. A keďže si myslíme, že aj v politike by sa mali dodržiavať dohody, dáme aj svoje hlasy pánovi Žilinkovi napriek tomu, že si myslíme, že v tejto situácii, keď je zase rozohraná špinavá, perfídna hra, by sme ho nemali vystavovať tejto hanbe tak, ako jej bol vystavený Kamil Krnáč a Vladimír Klimeš. Aj na základe toho, čo som dnes povedal, ako vidím stav slovenskej politiky a, bohužiaľ, aj stav časti pravice, jedinou šancou je nová ponuka, zodpovednosť v konaní jednotlivcov a schopnosť dodržiavať dohody. Len to môže priniesť alternatívu voči súčasnému vládnutiu. Ďakujem pekne.